PATVIRTINTA

Telšių „Germanto“ progimnazijos

2021 m. kovo 25 d.

direktoriaus įsakymu Nr. V-9

PRITARTA

Telšių „Germanto“ progimnazijos

tarybos 2021 m. vasario 10 d.

nutarimu Nr. V1-1

**TELŠIŲ „GERMANTO“ PROGIMNAZIJOS 2021 METŲ**

**VEIKLOS PLANAS**

**I. BENDROSIOS NUOSTATOS**

2020 m. rugsėjo 1 d. mokinių skaičius mokykloje – 415. Suformuota 16 komplektų:

• 1-4 klasių – 8 komplektai, kuriuose mokosi 200 mokinių;

• 5-8 klasių – 8 komplektai, kuriuose mokosi 215 mokinių.

Mokyklos administraciją sudaro direktorė, direktorės pavaduotoja ugdymui, ūkvedė, dvi socialinės pedagogės, specialioji pedagogė, logopedė. Dirba 34 mokytojai (15 metodininkų, 17 vyr. mokytojų, 2 mokytojai), sekretorė, bibliotekininkė bei mokytojo padėjėja.

**II. 2020 M. VEIKLOS ANALIZĖ**

**2020 metais mokykla tęsė praėjusiais metais išsikeltus veiklos prioritetus: ugdymo(si) sąlygų ir kokybės gerinimas, ugdymo formųįvairovė,** tarpdalykinės integracijos bei mokytojų ir pagalbos mokiniui specialistų bendradarbiavimo stiprinimas.

Mokytojai netradicines pamokas mokykloje dažniausiai veda skaitykloje, bibliotekoje, aktų salėje, pradinių klasių informacinių technologijų kabinete ir laboratorijoje. **U**žsiėmimai kitose erdvėse ir netradicinės pamokos turi reikšmės mokinių rezultatams. Vaikai tokių užsiėmimų metu geriau supranta nagrinėjamą medžiagą, būna labiau motyvuoti, praktiškai išbando tai, ko klasėje padaryti neįmanoma. Netradicinės pamokos mokiniams patinka,nes jų metu mokytojas gali suteikti daugiau praktiškų ir naudingų patarimų, reikalingų kasdieniniame gyvenime, mokinį supa laisva aplinka, nevaržoma suolo ir klasės erdvių. Praėjusiais metais daugiau kaip 30 pamokų buvo pravesta už mokyklos ribų: Žemaitijos liaudies buities muziejuje bei muziejuje „Alka“, miesto Karolinos Praniauskaitės viešojoje bibliotekoje, miesto stadione, baseine ir kt. Įdomias matematikos, pasaulio pažinimo, dailės ir technologijų pamokas pradinių klasių mokiniams vedė ne jų mokytojos, o dailininkai, rašytojai, bankininkai, tinklaraštininkai, medicinos darbuotojai bei mokinių tėveliai. Atvykę svečiai, naudodami įvairius aktyvius mokymo metodus, netradiciškai ir kūrybiškai vedė pamokas. Tokios pamokos, vestos kitų žmonių, ugdo ir profesinio orientavimo kompetencijas. Visus mokslo metus mokykloje vyko edukacinės pamokos. Per technologijų, lietuvių kalbos ir literatūros, istorijos, geografijos pamokas mokiniai dalyvavo Kultūros paso edukacijose „[Knygos anatomija“](https://germantas.telsiai.lm.lt/index.php/2019/04/29/kulturos-paso-renginys-medinis-margutis-velyku-puosmena/), „Piešiu ant stiklo“, „Gyvybės medis“. Edukaciniai užsiėmimai ugdė mokinių vaizduotę, skatino jų kūrybiškumą.

Didžiulis mokyklos pasiekimas – dalyvavimas tarptautiniuose projektuose. Praėjusiais metais mokytojams pasidalijus gerąja patirtimi į tarptautinius projektus įsitraukė daugiau pedagogų. Mokykloje buvo vykdoma virš 30 eTwinning ir PenPalSchools projektų, kurių metu mokiniai pagerino kalbinius gebėjimus, tobulino bendradarbiavimą su kitų šalių mokiniais, pažino jų kultūras ir pagerino IKT kompetencijas. Vyko tarpkultūrinis bendradarbiavimas tarp šalių partnerių STEM srityje.

Jau antrą kartą iš eilės mokykla apdovanota „eTwinning mokykla 2020-2021“ ženkleliu. Labai džiugu, kad šiemet į baigiamąją eTwinning projektų apdovanojimų šventę buvo pakviestos 4 mūsų mokyklos mokytojos, kurių vykdyti projektai 2020 m. buvo apdovanoti nacionaliniais kokybės ženkleliais. Tokių projektų buvo organizuota net 14. O informacinių technologijų mokytojos L.Lienienės vykdytas projektas „ME THE A.I #2.0“ apdovanotas vienu iš devynių eTwinning nacionalinio konkurso „Geriausia Lietuvos eTwinning mokykla 2020“ nugalėtojų diplomu.

Mokykloje buvo organizuojamos lietuvių k., tiksliųjų mokslų, užsienio k. savaitės, kuriose dalyvavo apie 90 proc. bendruomenės narių.

Norint išsiaiškinti, kokių mokiniams reikia neformaliojo ugdymo užsiėmimų bei modulių, pavasarį buvo organizuota mokinių apklausa apie būrelių lankymą ir pageidavimus ateinantiems mokslo metams. Atsižvelgiant į mokytojų darbo krūvį, laiko planavimą bei mokinių pageidavimus, mokykloje veikė 16 neformalaus ugdymo būrelių.

Mokinių ugdymo poreikiams tenkinti ir mokymosi pasiekimams gerinti mokykloje 1- 8 klasių mokiniams buvo skirta 14 konsultacijų. Konsultacijos vyko ir tiems mokiniams, kurie nepasiekė patenkinamo pasiekimų lygmens pusmečio pabaigoje. Dalyko mokytojai parengė programas mokymosi problemų turintiems mokiniams. Individualios ir grupinės konsultacijos vyko ir mokantis nuotoliniu būdu.

Nuotoliniu būdu buvo įgyvendintas projektas STEAMuko draugai, kurio metu bendravimas vyko vaizdo skambučių pagalba. Mokiniai nuotoliniu būdu dalyvavo ir ,,Kengūra“, ,,Olympis“, ,,Mano gaublys“, ,,Bebras“ bei kitose olimpiadose, kuriose atskleidė savo individualius gebėjimus ir garsino mokyklą.

2020-ieji buvo paskelbti Mokyklų bendruomenių metais, todėl daugelis renginių buvo skirti jiems paminėti, siekiant atkreipti dėmesį į būtinybę gerinti emocinę aplinką mokykloje, suartinti ir sutelkti bendram darbui mokyklos bendruomenę. Vienas iš labiausiai pavykusių, daugiausiai bendruomenės narių įtraukęs renginys – Kaziuko mugė, kurios metu vyko integruotos etnokultūros veiklos, konkursai, žaidimai... Rengtai loterijai prizus sunešė visa mokyklos bendruomenė. Pinigai (250 eurų), gauti už loterijos bilietus, buvo paaukoti VšĮ ,,Telšių Uodegėlė“ gyvūnėlių sveikatos priežiūrai.

Puikiai pavyko įgyvendinti ir tokias ugdymo(si) dienas, kaip „Mokyklos gimtadienis“, Lietuvos nepriklausomybės šventė „Sveikinu Lietuvą“.

Tęsiamas kolegialusis grįžtamasis ryšys, kuris skatina pagarbų mokytų tarpusavio dialogą ir padeda kurti mokytojų kolektyve mokymuisi palankų mikroklimatą. Į kolegialųjį grįžtamąjį ryšį įsitraukė ir pagalbos mokiniui specialistai. Dirbant nuotoliniu būdu jie suteikė pagalbą ne tik dalyko mokytojams, klasių auklėtojams, bet ir mokiniams bei jų tėvams.

Mokykloje jau ketvirti metai atliekami 4-ų klasių mokinių gebėjimų atpažinimo tyrimai. Kad šis procesas taptų tęstiniu, mokykla kartu su Telšių švietimo centru parengė **ilgalaikę profesinių kompetencijų tobulinimo programą „Sėkmingo gabių vaikų ugdymo mokykloje prielaidos bei darbas su skirtingą motyvaciją turinčiais mokiniais“.**

Mokykloje buvo vykdomos ankstyvosios prevencijos ir socialinių įgūdžių programos: „Zipis“, „Obuolio draugai“, „Įveikime kartu“, LIONS QUEST, ,,Paauglystės kryžkelės“. Ugdant mokinių pilietiškumą ir sąmoningumą, buvo organizuotos įvairios pilietinės iniciatyvos ir akcijos: tarptautinė Tolerancijos diena, „Atmintis gyva, nes liudija“, Laisvės gynėjų dienos paminėjimas, Lietuvos Valstybės atkūrimo diena, Nacionalinis diktantas. Keturiasdešimt keturi 5-6 klasių mokiniai dalyvavo respublikiniame kompiuterinių kalėdinių ir naujamečių atvirukų konkurse „Žiemos fantazija“, vyko virtuali Kalėdinių mokinių darbų interaktyvi paroda.

Visi mokyklos mokytojai dalyvavo mokymuose apie nuotolinį mokymą(si), kaip jam pasirengti, kokias priemones pasitelkti į pagalbą.

Dalis suplanuotų veiklų liko neįgyvendintos dėl prasidėjusios pandemijos. Tačiau ir nuotoliniu būdu vyko mokymai, konsultacijos, sėkmingai buvo vedamos pamokos Zoom platformoje, naudojamos EDUKA bei EMA mokymosi aplinkos.

Dvi klasės – 4b ir 7b – dalyvavo žuvininkystės programoje „Išauginta Europos Sąjungoje“. Vasaros pradžioje mokiniai kartu su auklėtojais dalyvavo išvykoje į Šilutės PMC. Mokiniai ne tik susipažino su žuvų augintojo profesija, žuvininkystės praktinio mokymo centro veikla, bet ir patys dalyvavo praktinėje veikloje.

Kaip ir kiekvienais metais „Darbštuolių“ ir „Formos“ būrelių nariai puošė miesto kalėdinę eglutę, o „Knygų draugų“ būrelio nariai, vedė šiaurės šalių literatūros savaitę. Antrokai, programuodami Scratch įrankio pagalba, sukūrė savo žvaigždynus.

Sėkmingai įgyvendintas uždavinys atnaujinant ir modernizuojant ugdymui skirtas patalpas. Gautos priemonės dalyvaujant Lietuvos Respublikos švietimo, mokslo ir sporto ministerijos bei Ugdymo plėtotės centro vykdomame projekte „Informatika pradiniame ugdyme“ (robotukai bei interaktyvūs kilimėliai) praturtino naujai įrengtą IT kabinetą pradinių klasių mokiniams, todėl atsirado galimybių organizuoti įvairesnes, netradicines ugdymo veiklas.

Bendruomenės pastangomis atnaujintas mokyklos vidaus kiemelis. Ant asfalto išpiešti spalvingi labirintai, „Klasės“, šuolių į tolį matuoklė, linksmas žaidimas „Atkartok“, išsibarsčiusių pėdučių takelis. Pertraukos mažiesiems mokiniams pasidarė linksmesnės, įdomesnės.

Pradinių klasių koridoriuje įrengtos interaktyvios palangės. Mokiniai, naudodamiesi išmaniosiomis technologijomis, daugiau sužinojo apie lietuvių liaudies smulkiąją tautosaką, gilino dalykines, IKT bei mokėjimo mokytis kompetencijas.

Atsižvelgiant į mokytojų pageidavimus bei Mokomųjų kabinetų aprūpinimo mokymo priemonėmis pagal Mokyklų aprūpinimo standartus nupirkti nauji suolai fizikos kabinetui, pailgintos mokymosi dienos darbo grupė papildyta žaidimais, spalvotais staliukais ir kėdėmis. Naujų edukacinių žaidimų, krepšinio ir tinklinio kamuolių nupirkta kūno kultūros pamokoms. Technologijų kabinetai praturtėjo nauja įranga maisto gaminimo pamokoms. Praktiniams užsiėmimams įsigyta vėlimo mašina ir obliavimo staklės. Pagalbos Mokiniui specialistų kabinetams nupirktos magnetinės lentos.

Mokyklos biblioteka savo fondus papildė lietuvių kalbos vadovėliais 4 ir 8 kl., pasaulio pažinimo 1 kl. Nupirktos 7 grožinės literatūros, 42 metodinės knygos. Mokytojų pageidavimu dar reikėtų atnaujinti anglų kalbos vadovėlius pradinėms klasėms.

Interneto ryšio kokybės mokykloje pagerinimui buvo nupirkti 6 belaidžio tinklo prieigos taškai bei tinklo valdymo įrenginys.

Mokykla dalyvauja Europos socialinio fondo lėšomis finansuojamame Kokybės krepšelio projekte, kurio tikslas, įgyvendinant pokyčius savivaldybėse ir mokyklose, pagerinti mokinių ugdymosi pasiekimus. 2020-2021 m. m. šio projekto įgyvendinimui skirta 76110 eurų.Kokybės krepšelio veiklos tobulinimo plano parengimas pareikalavo daug atsakomybės ir pastangų.Iš Kokybės krepšelio lėšų 2020 m. įsigyta garso aparatūra aktų salei (kolonėlės, šviesos lempos, nešiojama, mobili kompaktiška garso sistema, efektų šviestuvai...) bei EDUKA licencijos 5-8 kl. mokiniams.

Iš savivaldybės skirtų Išsilavinusios bendruomenės ugdymo 04 programos „Mokyklų informacinių komunikacinių technologijų bazės atnaujinimo ir plėtros“ lėšų nupirkta 12 internetinių kamerų, 25 ausinės su mikrofonais bei 10 garso kolonėlių. Iš DNR lėšų nupirkti 6 mikrofonai nešiojamiems kompiuteriams, pritaikyti bendravimui virtualių konferencijų metu, daugiafunkcinis spausdintuvas, 30 vnt. ausinių bei 15 vnt. grafinių planšečių mokytojams. Praturtinus IT bazę, darbas nuotoliniu būdu tapo prieinamesnis didesnei bendruomenės daliai.

III. MOKYKLOS VEIKLOS KOKYBĖS ĮSIVERTINIMAS

Mokyklos kokybės įsivertinimo grupė 2019 m. nutarė, kad 2020 metais tobulintinas rodiklis bus „Mokymasis virtualioje aplinkoje“ (3.2.2. Įvairiapusiškumas). Manome, kad virtualios ugdymosi aplinkos įtrauks mokinius į mokymąsi individualiai arba komandomis, bus skatinama naudotis įvairiomis IKT priemonėmis, plėsis galimybės dalyvauti mokyklų mainuose, taip pat bus gilinamos dalykinės žinias.

Prasidėjus šalyje karantinui į ugdymo procesą buvo įtraukta daug virtualių ugdymo(si) aplinkų. Per jas buvo palaikomas mokymąsi bendraujant ir bendradarbiaujant socialiniuose tinkluose, buvo skatinama naudotis kuo įvairesnėmis mokymosi priemonėmis, technologijomis, informacijos šaltiniais ir ryšiais. 100 proc. mokytojų savo dalyko mokymui naudojo įvairias IKT priemones. Mokykla, pradėjusi nuotolinį mokymą, priėmė sprendimą dėl vienodos virtualios mokymosi aplinkos naudojimo – Microsoft Teams. Siekėme vaikus mokyti šiuolaikiškai, todėl pasitelkėme EDUKA klasė pratybas. Taip pat mokytojai rinkosi NŠA patvirtintas skaitmenines mokymosi priemones.

Naudojantis IQES online Lietuva instrumentais mokyklos veiklos kokybei įsivertinti ir tobulinti buvo atliktos mokinių, mokytojų ir tėvų apklausos. Apklausta 74,8 proc. 5-8 klasių mokinių. Tarp aukščiausių įvertinimų mokiniai nurodė svarbą mokytis, aiškią žinių vertinimo sistemą, bendradarbiavimo svarbą. Prie žemiausių verčių įvardytas pagalbos trūkumas mokantis nuotoliniu būdu, to pageidautų daugiau kaip pusė apklaustųjų (55 proc.). Taip pat mokiniai norėtų turėti daugiau galimybių per pamokas rinktis įvairaus sudėtingumo uždavinius, planuoti savo mokymąsi, žinoti žingsnius, kaip tai pasiekti. Mokytojų apklausoje dalyvavo 75,6 proc. respondentų. Net 60 proc. mokytojų pripažino, kad mokiniams sunkiai sekasi mokytis nuotoliniu būdu, jie neteikia pirmumo mokymuisi. Daugelis (94 proc.) mokytojų pripažįsta, kad skatina mokinius bendradarbiauti tarpusavyje, aptaria su jais mokymosi sėkmes, padeda pažinti savo gabumus. Daugiau nei pusė mokytojų (53 proc.) prisipažino, kad jiems rūpi mokyklos gyvenimas, tačiau jie nėra labai aktyvūs bendruomenės nariai. Kad nesiseka vaikams mokytis nuotoliniu būdu, pripažįsta ir 69 proc. tėvų. Tėvai iš mokytojų norėtų didesnio dėmesio, pagalbos planuojant mokymąsi. Daugiau kaip pusė tėvų domisi mokyklos gyvenimu, joje vykstančiais renginiais.

Atliktas platusis įsivertinimas parodė, kad net kelios sritys iš žemiausiųjų verčių yra patobulintos. Nutarta tobulinti 3 srities „Ugdymo(si) aplinkos“ 3.1.3 rodiklį „Aplinkų bendrakultūra“. Planuojama kurti mokyklos erdvių jaukumą įtraukiant į tai ir mokyklos mokinius. Sieksime daugumą mokinių įtraukti į Kokybės krepšelio veiklų projektus: „Namų darbų ruošos klubo“ kūrimą, projektą „Žaidžiu ir ilsiuosi“, daugiafunkcinės poilsio zonos įrengimą. Nors mokykloje nepakanka erdvių, ugdymo įstaigoje stengsimės sudaryti tinkamas sąlygas mokinių kūrybinio potencialo realizavimui, jie bus skatinami kurti ir veikti drauge.

# IV. 2021 M. VEIKLOS TIKSLAI, UŽDAVINIAI, PRIEMONĖS

1. Tikslas. **Ugdymo(si) sąlygų ir kokybės gerinimas.**
   1. Uždavinys. Tobulinti pamokos ir kitų ugdymo formų kokybę.

|  |  |  |  |
| --- | --- | --- | --- |
| Priemonės | Vykdytojai | Laikas | Laukiamas rezultatas |
| 1. Netradicinių ir kitose aplinkose pamokų vedimas. | Mokytojai | Visus metus | Mokytojai per metus ves tiek netradicinių pamokų, kiek turi savo dalyko savaitinių pamokų. Šios pamokos vyks ne tik klasėje, bet ir kitose ugdymo(si) aplinkose. Jų metu mokiniai ugdysis kūrybiškumą, įgis naujų žinių, kurias pritaikys savo kūrybinėje veikloje. Kils mokinių motyvacija mokytis, plėsis jų akiratis. |
| 1. „Namų darbų ruošos klubo“ įkūrimas. | KK darbo grupė, mokytojai | Visus metus | Labai gerai ir gerai besimokančių mokinių skaičius išaugs 15 proc.  Bus įsteigtas mokytojo padėjėjo etatas.  Kabinetas aprūpintas funkcionaliais šiuolaikiškais baldais.  Iki 30 proc. mokytojų, dirbančių 5-8 kl., įsitrauks į Klubo veiklą. |
| 1. Projektas „Pašaukimai“ (tęsiamas). | Dorinio ugdymo mokytojos | Visus metus | Į mokyklą bus pakviesti 4-5 įvairių profesijų žmonės. Mokiniai išsiaiškins, kokiose srityse jie gabūs, kaip pasirinkti paklausią specialybę, atitinkančią jų pomėgius. Tai bus nuoseklus ir kryptingas profesinio veiklinimo projektas. |
| 1. Karjeros ugdymo diena „Šok į tėvo klumpes“. | Mokytojai, klasių auklėtojai, bibliotekininkė | Birželio mėn. | Vyks kryptingas mokinių informavimas apie tolesnį mokymąsi bei karjeros galimybes. Vyks veiklos, skirtos mokinių karjeros ugdymui. |
| 1. Dalykinės savaitės. | Metodinių grupių pirmininkai | Kovo –  spalio mėn. | Mokykloje bus pravestos lietuvių k., tiksliųjų mokslų, užsienio k. savaitės, kuriose dalyvaus 90 proc. bendruomenės narių. |
| 6. Metodinių grupių susirinkimai, kuriuose nagrinėjamas aktyviųjų mokymo metodų taikymas. | Mokytojai, metodinių grupių pirmininkai | Visus metus | 10 proc. mokytojų dalinsis gerąja patirtimi, pristatys aktyviųjų mokymo metodų taikymą ugdymo procese. |
| 1. Geriausių projektų pristatymas „Sėkmės istorija“. | Direktorės pavaduotoja | Birželio mėn. | Didės mokymosi motyvacija. Pristatydami savo darbus mokiniai lavins viešojo kalbėjimo kompetenciją. |
| 1. Įvairių sričių specialistų įtraukimas į ugdymo procesą. | Mokytojai | Visus metus | Visi pagalbos mokiniui specialistai įsitrauks į ugdymo procesą pamokų, konsultacijų ir klasės valandėlių metu. |
| 1. Atvirų durų dienos. | Administracija | Balandžio ir spalio mėn. | Mokinių tėvai bendraus su  mokytojais, pasidžiaugs pasiekimais, stiprės tarpusavio bendravimas ir bendradarbiavimas, bus sprendžiamos įvairios auklėjimo bei ugdymo problemos. |
| 1. Aktų salės pritaikymas integruotų mokymosi dienų organizavimui. | KK darbo grupė | Sausio-kovo mėn. | Įsigijus naują įgarsinimo techniką, integruoto mokymo(si) dienos taps kokybiškesnės, patrauklesnės. |
| NMPP organizavimas. | 4-ų ir 8-ų klasių mokytojai | Gegužės mėn. | Bus sudarytos sąlygos patikimai įsivertinti mokinių mokymosi pasiekimus bei gauti informaciją, leisiančią nustatyti reikiamą pagalbą mokiniams. |

* 1. **Uždavinys. Teikti kokybišką ir savalaikę pagalbą mokiniams.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Konsultacijų organizavimas. | Administracija, mokytojai | Kovo-gegužės mėn. | Mokinių mokymasis ir pasiekimai gerės. Mokiniai patobulins dalykines kompetencijos. |
| 1. Socialinių ir emocinių įgūdžių ugdymas. | Administracija, pagalbos mokiniui specialistai, mokytojai | Visus metus | Bus vykdomos socialinių ir emocinių įgūdžių ugdymo programos. Pagerės mokyklos bendruomenės narių dvasinis, fizinis, emocinis saugumas, sumažės patyčių. |
| 3. Švietimo pagalbos mokiniui specialistų pagalbos teikimas. | Pagalbos mokiniui specialistai, mokytojai | Visus metus | Laiku bus identifikuoti mokymosi ir elgesio sunkumai bei suteikta kvalifikuota pagalba mokiniams ir tėvams. |
| 1. Projekto „Žaidžiu ir mokausi“ vykdymas. | KK darbo grupė, mokytojai | Visus metus | Įsteigtas IT specialisto, projekto koordinatoriaus etatas, padėsiantis mokiniams ugdytis skaitmenines kompetencijas. Nupirkti edukaciniai žaidimai padės mokiniams gilinti dalykines žinias, turtinti žodyną, tobulinti pažinimo procesą. |
| 5. Modulių ir pasirenkamųjų dalykų bei neformaliojo ugdymo programų pasiūla. | Pavaduotoja ugdymui | Gegužės mėn. | Bus ištirti mokinių poreikiai, į juos atsižvelgiant sudaromas ugdymo planas. 1-3 naujų pasirenkamųjų dalykų ir modulių programų parengimas. |
| 1. Relaksacinio kambario įkūrimas. | KK grupė, pagalbos mokiniui specialistai | Rugsėjo mėn. | Ugdymas bus personalizuotas, mokinys mokysis ne kartu su klase, o kitoje aplinkoje. Mokiniams, turintiems emocinių sutrikimų, bus teikiama pagalba. |
| 1. Nominacijos „Metų mokinys“ renginys. | Darbo grupė | Birželio mėn. | Pagal parengtus nominacijos „Metų mokinys“ nuostatus bus įvertinti ir paskatinti geriausi metų mokiniai. |
| 1. Ilgalaikė kvalifikacinė programa **„Sėkmingo gabių vaikų ugdymo mokykloje prielaidos bei darbas su skirtingą motyvaciją turinčiais mokiniais“.** | Mokytojai | Visus metus | Bus plėtojamos **darbo su skirtingą motyvaciją turinčiais mokiniais** kompetencijos. Skatinamas kolegialus mokymasis bei dalinimasis gerąja darbo patirtimi. |

**2. Tikslas. Tarpdalykinės integracijos bei mokytojų bendradarbiavimo stiprinimas.**

**2.1. Uždavinys. Stiprinti tarpdalykinę integraciją.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Edukacinės teminės išvykos. | Mokytojai, klasių auklėtojai | Visus metus | 90 proc. mokinių dalyvaus mokyklos organizuojamuose renginiuose. Plėsis jų akiratis. Kils mokinių susidomėjimas veiklomis. Stiprės tarpdalykiniai ryšiai. |
| 1. Popietės, šventės, skirtos Valstybinėms šventėms paminėti. | Mokytojai, klasių auklėtojai, pavaduotoja ugdymui | Visus metus |
| 1. Ugdymosi dienų, tarpdalykinių projektų organizavimas. | Darbo grupės | Visus metus |
| 1. eTwinning ir Erasmus+ projektų organizavimas. | Mokytojai | Visus metus | Kursis bendravimo ir bendradarbiavimo aplinka, teikianti mokytojams platų įvairių įrankių pasirinkimą, kurie palengvins projektinės veiklos organizavimą. Bus sudarytos sąlygos mokiniams tiesiogiai bendrauti su kitais jaunais žmonėmis iš Europos šalių, dalintis idėjomis bei nuomonėmis. |
| 1. Mokytojų siekis gauti Kokybės ženklelius už tarptautinius projektus. | Mokytojai | Visus metus | Bus įvertintas atliktas darbas, įteikta padėka už profesionalią ir kokybišką eTwinning partnerystės veiklą, tai skatins vykdyti daugiau bendradarbiavimo projektų. |
| 6. Tarpdalykinės integracijos pamokose tvarkos aprašo kūrimas. | Darbo grupė | Balandžio mėn. | Sukurtas Aprašas, kuriame bus aiškiai nurodyta tarpdalykinės integracijos būdai ir formos bei dienyno pildymo ypatumai. |
| 1. Konferencijos „Stiprios geros mokyklos požymių raišką turinčios mokyklos geroji patirtis“ organizavimas. | KK darbo grupė | Lapkričio mėn. | 85 proc. mokytojų semsis patirties dalyvaudami konferencijoje su Telšių Žemaitės gimnazijos pedagogais. |
| 1. Daugiafunkcinės poilsio zonos įrengimas. | KK darbo grupė | Spalio mėn. | Bus įkurta daugiafunkcinė zona, kuria naudosis virš 80 proc. mokinių. |
| 1. Kolegialaus grįžtamojo ryšio diegimas. | Mokytojai | Visus metus | Mokytojai bendradarbiaus ne mažiau kaip dviejuose duetuose, bus teikiamas teigiamas grįžtamasis ryšys, skatinantis analizuoti savo ir kolegų profesinę elgseną. |

**IV. BAIGIAMOSIOS NUOSTATOS**

Mokyklos išsikeltų tikslų veikla konkretinama Progimnazijos tarybos, Mokytojų tarybos, Metodinės tarybos ir metodinių grupių veiklos planuose, bibliotekos veiklos, Vaiko gerovės komisijos, mokyklos renginių ir atskirų specialistų (soc. pedagogo, spec. pedagogo) darbo planuose.

Tikslų įgyvendinimo įsivertinimas vyks klasių tėvų ir visuotiniuose tėvų susirinkimuose, Mokytojų tarybos, Metodinės tarybos, metodinių grupių, Vaiko gerovės komisijos posėdžiuose.

SUDERINTA

Telšių rajono savivaldybės administracijos

Švietimo ir sporto skyriaus 2021-03-23 raštu Nr. ŠV1-19